b'\n_START_ARTICLE_\nSpletno zalezovanje\n_START_PARAGRAPH_\nSpletno zalezovanje (angle\xc5\xa1ko cyberstalking) je zalezovanje oziroma nadlegovanje preko razli\xc4\x8dnih telekomunikacijskih sredstev._NEWLINE_Spletni zalezovalci uporabljajo razli\xc4\x8dne tehnike kot so po\xc5\xa1iljanje \xc5\xbealjivih elektronskih sporo\xc4\x8dil, kraja identitete ter po\xc5\xa1kodovanje podatkov ali opreme. Svojo \xc5\xbertev lahko nadlegujejo direktno preko neposrednega spletnega pogovora, ustvarijo spletno stran z resni\xc4\x8dnimi in la\xc5\xbenimi informacijami o svoji \xc5\xbertvi ali \xc5\xa1irijo govorice z namenom \xc5\xa1kodovati njenemu ugledu. Prav tako lahko vdrejo v \xc5\xbertvin ra\xc4\x8dunalnik ali email ra\xc4\x8dun, spremenijo geslo in tako \xc5\xbertvi onemogo\xc4\x8dijo dostop, \xc5\xbertev prijavijo na vpra\xc5\xa1ljive ponudbe ali porno strani, sledijo ji v spletnih klepetalnicah, ustvarijo prirejene fotografije razli\xc4\x8dnih vsebin, ki jih objavijo na spletu ter \xc5\xbertev nagovarjajo k sre\xc4\x8danju iz o\xc4\x8di v o\xc4\x8di. Splet torej omogo\xc4\x8da, da zalezovalec pridobi informacije o svoji \xc5\xbertvi ali da vstopi v stik z njo. Spletni zalezovalci lahko stopnjujejo svoja dejanja tako, da spletno zalezovanje postane fizi\xc4\x8dno, ki lahko vodi do pedofilije, ugrabitev, posilstev ali kak\xc5\xa1nih drugih kaznivih dejanj._NEWLINE_Motivi spletnih zalezovalcev so razli\xc4\x8dni. \xc5\xbdene jih lahko ma\xc5\xa1\xc4\x8devanje, sovra\xc5\xa1tvo, jeza, ljubusumje, obsedenost z \xc5\xbertvijo ali razli\xc4\x8dne du\xc5\xa1evne bolezni._NEWLINE_Z razvojem tehnologije predvsem pa z razvojem spletnih socialnih omre\xc5\xbeij (Facebook, Twitter ipd.) so uporabniki tovrstnih omre\xc5\xbeij postali bolj odprti v izra\xc5\xbeanju ter \xc5\xa1irjenju osebnih informacij. To ustvarja prilo\xc5\xbenosti za zlorabo osebnih informacij ter la\xc5\xbeje sledenje in nadlegovanje.\n_START_SECTION_\nRazlike med spletnim in fizi\xc4\x8dnim zalezovanjem\n_START_PARAGRAPH_\n\xc4\x8ceprav se zdi, da je spletno zalezovanje nadgradnja fizi\xc4\x8dnega zalezovanja in da gre pravzaprav le za prenos zalezovanja v kibernetski prostor, se spletno zalezovanje razlikuje od fizi\xc4\x8dnega. Motivacija za spletno zalezovanje se lahko zelo razlikuje od motivacije za fizi\xc4\x8dno zalezovanje. Fizi\xc4\x8dni zalezovalci vedno imajo ali so imeli kakr\xc5\xa1enkoli odnos z \xc5\xbertvijo medtem ko so primeri ko spletni zalezovalci \xc5\xa1e nikoli niso videli svoje \xc5\xbertve. Spletni zalezovalci niso vezani na eno geografsko mesto in lahko svoji \xc5\xbertvi sledijo z drugega konca sveta. Preko interneta lahko spletni zalezovalci spodbujajo druge ljudi, da nadlegujejo ali grozijo njihovim \xc5\xbertvam. Internet jim omogo\xc4\x8da, da to po\xc4\x8dnejo anonimno (ali pod izmi\xc5\xa1ljenim imenom) kar od doma. Obe obliki, tako fizi\xc4\x8dno kot spletno zalezovanje, pa \xc5\xbertvam povzro\xc4\x8data neprijetnosti in strah.'